MEDDELELSE FRA KOMMISSIONEN TIL RÅDET, EUROPA-PARLAMENTET, DET RÅDGIVENDE UDVALG FOR EKSF, DET ØKONOMISKE OG SOCIALE UDVALG OG REGIONSUDVALGET EKSF-traktatens udløb: Finansielle aktiviteter efter 2002

Indledning

Formålet med denne meddelelse er at fremlægge Kommissionens forslag om de finansielle og forskningsmæssige aktiviteter, der skal gennemføres efter EKSF-traktatens udløb.

Kommissionen har i forbindelse med det forberedende arbejde så vidt muligt taget hensyn til det arbejde, der er udført i de andre fællesskabsorganer, særlig Rådet, Europa-Parlamentet og Det Rådgivende Udvalg for EKSF. Den har også bestræbt sig på at imødekomme den opfordring, den fik i resolutionen om vækst og beskæftigelse fra stats- og regeringscheferne på Det Europæiske Råd i Amsterdam og i resolutionerne vedtaget af Rådet og repræsentanterne for medlemsstaternes regeringer, forsamlet i Rådet, af 20. juli 1998 og 21. juni 1999.

Problematikken og de første overvejelser

Med henblik på EKSF-traktatens udløb den 23. juli 2002, jf. traktatens artikel 97, blev der allerede i begyndelsen af 90'erne foretaget en behandling af spørgsmålet med inddragelse af de interesserede parter: Medlemsstaterne, Rådet, Kommissionen, Det Rådgivende Udvalg for EKSF, Europa-Parlamentet og de berørte erhvervsgrene. Teoretisk var der flere muligheder: en videreførelse af traktaten, et umiddelbart udløb af traktaten eller udløb på det oprindeligt fastsatte tidspunkt og endelig et mellemliggende scenario.

I betragtning af den forudseelige udvikling i de pågældende sektorer vedtog man hurtigt princippet om, at EKSF-traktaten skulle udløbe til det oprindeligt fastsatte tidspunkt, og at kul- og stålsektorerne skulle integreres i traktaten om oprettelse af Det Europæiske Fællesskab [1].

[1] Jf. Kommissionens meddelelse "EKSF-traktatens fremtid" - SEK(91) 407 endelig udg. af 15. marts 1991.

I denne forbindelse foreslog Kommissionen i sin meddelelse til Rådet [2] en gradvis integration ("phasing in") af kul- og stålsektorerne i traktaten om oprettelse af Det Europæiske Fællesskab og forelagde en plan for en gradvis afvikling ("phasing out") af budgetudgifterne frem til 2002. Dette scenario blev ajourført i form af en nedsættelse af afgiften og en frigørelse af EKSF-reserverne som følge af en formindsket långivnings- og lånoptagelses aktivitet [3].

[2] "EKSF-traktatens fremtid - finansiel virksomhed" (SEK(92) 1889 endelig udg. af 18. november 1992.

[3] Meddelelsen "EKSF-traktatens fremtid - lånevirksomhed" - KOM(93) 512 endelig udg.

I sin beslutning af 22. juni 1994 [4] tog Kommissionen højde for den aftale, Rådet (industriministrene) indgik den 22. april 1994 om ændring af låne/udlånspolitikken i forbindelse med EKSF-traktatens udløb.

[4] EFT C 175 af 28.6.1994.

Kommissionen tilkendegav den 11. september 1996, at den agtede at opretholde tilstrækkelige reserver til at sikre en 100% dækning af de udestående lån pr. 23. juli 2002, som ikke var omfattet af en statsgaranti; for at nå dette niveau skal der ske en gradvis forøgelse af reserverne (garantifond og hensættelser).

Det Europæiske Råd i Amsterdam

Det Europæiske Råd opfordrede i sin resolution om vækst og beskæftigelse, som blev vedtaget i Amsterdam, Kommissionen til at "fremsætte passende forslag for at sikre, at provenuet fra resterende reserver ved udløbet af EKSF-traktaten i 2002 anvendes til en forskningsfond til sektorer, der er knyttet til kul- og stålindustrien". Disse retningslinjer lå på linje med de tanker, der var blevet fremsat af Europa-Parlamentet, Det Rådgivende Udvalg for EKSF og de industrigrene i de pågældende sektorer, som i vid udstrækning har bidraget til EKSF's aktiver via afgiften.

En samlet tilgang

Kommissionen fremlagde allerede i 1997 en samlet tilgang efter retningslinjerne fra Det Europæiske Råd i Amsterdam [5]. De centrale punkter i Kommissionens forslag er følgende:

[5] Meddelelsen "EKSF-traktatens udløb - finansiel virksomhed" - KOM(97) 506 endelig udg. af 8. oktober 1997.

- EKSF's formue under afviklingen (ca. 1,6 mia. EUR [6]) bør ved traktatens udløb overtages af de resterende Fællesskaber, og forvaltningen af denne formue bør derfor overlades til de resterende Fællesskaber repræsenteret ved Kommissionen

[6] Formuen og nettoindtægterne er anslåede beløb. Formuens nøjagtige værdi fastlægges, når transaktionerne er afsluttet. De forventede nettoindtægter er anslået på grundlag af en hypotese om afkastet, nemlig 4% for kortsigtede placeringer og 5,5% for mellemlange og lange placeringer. I bilaget findes en sammenfattende tabel med tal og skøn, der er ajourført pr. 21. juni 2000.

- de samlede nettoindtægter (i størrelsesordenen 45 mio. EUR pr. år) fra forvaltningen af EKSF's aktiver skal indgå som en formålsbestemt indtægt på det almindelige budget og finansiere forskningsvirksomhed, der ligger uden for rammeprogrammet, men supplerer dette. Midlerne skal forvaltes af Kommissionen og koncentreres om sektorer med tilknytning til kul- og stålindustrien

- ordningen skal gælde på ubestemt tid og kunne revideres

- forskningsaktiviteterne bør ligge i forlængelse af de programmer, der finansieres af EKSF. Samtidig bør der tages hensyn til det ønske om åbenhed, der kommer til udtryk i den resolution om vækst og beskæftigelse, som blev vedtaget af Det Europæiske Råd i Amsterdam

- gennemførelsesprocedurerne og -bestemmelserne bør i vidt omfang bygge på den fremgangsmåde, der hidtil med held har været anvendt.

Den fremtidige ordnings arkitektur

I resolutionerne af 20. juli 1998 og af 21. juni 1999 anerkendte Rådet og repræsentanterne for medlemsstaternes regeringer [7] det hensigtsmæssige i denne tilgang og fremhævede de udmærkede resultater af den forskningsindsats, der er finansieret af EKSF. De anerkendte ligeledes, at denne indsats har givet et betydeligt bidrag til forbedringen af konkurrenceevnen og de sociale forhold inden for kul- og stålindustrien.

[7] EFT C 247 af 7.8.1998 og C 190 af 7.7.1999.

For så vidt angår anvendelsesformålet for EKSF's aktiver og aktivernes forvaltning, har medlemsstaterne således besluttet, at formuen - aktiverne og passiverne - ved traktatens udløb tilfalder de resterende Fællesskaber repræsenteret ved Kommissionen, således at Kommissionen får følgende opgaver:

- at udskille EKSF's aktiver fra de øvrige fællesskabsfonde og at benævne dem aktiverne for "EKSF under afvikling"; at opstille en balance for "EKSF under afvikling" i form af et bilag til den generelle oversigt over Fællesskabernes aktiver og passiver, samtidig med at der udarbejdes en konsolideret balance for Fællesskabernes aktiver og passiver; at udarbejde resultatopgørelsen på tilsvarende måde

- at betegne de aktiver, der skal skabe indtægterne til fonden, "Kul- og Stålforskningsfondens aktiver" efter afslutningen af afviklingen af EKSF

- at opretholde adskillelsen i forhold til de øvrige fællesskabsfonde med henblik på de formål, som medlemsstaterne har aftalt, selv efter afslutningen af alle uafsluttede finansielle transaktioner og efter dækning af alle uforudsete situationer

- at sikre forvaltningen af disse aktiver og videreføre forvaltningen af de budgetmæssige og finansielle transaktioner, der endnu ikke er afsluttet i 2002

- at sikre en langsigtet rentabilitet af aktiverne, som skal forvaltes i overensstemmelse med de flerårige finansielle retningslinjer, der er foreslået af Kommissionen og vedtaget af Rådet; forvaltningen af aktiverne skal have som mål at opnå det højest mulige afkast på sikre vilkår

- at udarbejde en årlig finansrapport, der påtegnes af Revisionsretten og dernæst oversendes til Rådet

- at dække omkostningerne i forbindelse med forvaltningen af aktiverne eller fonden via det almindelige budget for De Europæiske Fællesskaber.

Medlemsstaterne har ligeledes fastsat, at hvis aktivernes anvendelsesformål ændres, skal det besluttes med enstemmighed af medlemsstaterne.

Med hensyn til forskningsaktiviteternes tilrettelæggelse og finansiering har medlemsstaterne vedtaget følgende retningslinjer:

- indtægterne fra forvaltningen af EKSF's aktiver skal være "formålsbestemte" indtægter på De Europæiske Fællesskabers almindelige budget, som forvaltes af Kommissionen. De skal anvendes til et forskningsprogram i forbindelse med kul- og stålindustrien med udgangspunkt i de forslag om videnskabeligt og teknisk indhold, der figurerer i Kommissionens meddelelse fra 1997, og således at der åbnes mulighed for at udvide programmets anvendelsesområde til anvendt forskning. Enhver ny ændring af indtægternes anvendelse skal besluttes med enstemmighed af medlemsstaterne

- for at maksimere virkningen af denne forskning på kul- og stålsektorens konkurrencedygtighed skal forskningsprogrammet forvaltes efter principper, der svarer til principperne for det eksisterende forskningsprogram, og på grundlag af flerårige retningslinjer, der foreslås af Kommissionen og vedtages af Rådet i snævert samråd med kul- og stålsektoren

- disse retningslinjer skal ligge i forlængelse af det igangværende forskningsprogram, der finansieres af EKSF, og de skal sikre, at der sker en kraftig koncentration af forskningsaktiviteterne, og at de kompletterer retningslinjerne for Fællesskabets rammeprogram. De skal tage hensyn til målet om at styrke konkurrenceevnen, væksten og beskæftigelsen. Retningslinjerne skal klart angive, hvordan eksperterne i de pågældende industrigrene inddrages i beslutningerne om den forskning, der skal gennemføres, og i opfølgningen af foranstaltningerne

- for at sikre at midlerne hvert år anvendes til de fastsatte formål, skal de aktuelle procedurer vedrørende vedtagelse af de enkelte forskningsprojekter overholdes, dvs. at Kommis sionens beslutninger skal træffes efter aftale med Rådet og i samråd med de pågældende industrigrene

- der bør foretages en fuldstændig vurdering af forskningen efter afslutningen af de projekter, der finansieres i den periode, der dækkes af de enkelte flerårige forsknings retningslinjer. Vurderingen skal navnlig dække forskningens virkninger for de pågældende sektorer. Det er ligeledes vigtigt, at medlemsstaterne underrettes om de foreløbige resultater af forskningen inden udløbet af de enkelte retningslinjer, således at resultaterne kan indgå i et fremtidigt beslutningsgrundlag.

Kommissionens forslag

Kommissionens forslag skal omsætte retningslinjerne til retsakter og operationelle begreber og procedurer. Kommissionen foreslår således følgende fire tekster:

1. Udkast til rammeafgørelse

Det drejer sig om den afgørelse, hvorved medlemsstaterne, som overtager EKSF's aktiver ved traktatens udløb i henhold til principperne i den internationale offentlige ret, beslutter at overføre denne formue til Det Europæiske Fællesskab repræsenteret ved Kommissionen. Denne tekst udgør med andre ord den retsakt, der fastlægger EF's overtagelse af EKSF's aktiver.

I denne forbindelse er det vigtigt at understrege, at det forhold, at EF accepterer overdragelsen af EKSF's formue, skal godkendes af budgetmyndighedens to grene i overensstemmelse med finansforordningens artikel 4, da der er tale om en gave, der skal anvendes til bestemte formål.

Teksten etablerer således arkitekturen i det fremtidige system efter de retningslinjer, der er opstillet af medlemsstaterne. Rammeafgørelsen regulerer således spørgsmålet om ejendomsret, forvaltning og anvendelse af de midler, der hidrører fra EKSF. Det fastsættes således, at formuen skal tilfalde Det Europæiske Fællesskab repræsenteret ved Kommissionen, der skal sikre en adskilt budgetmæssig opfølgning, garantere gennemførelsen af de transaktioner, der ikke er afsluttet i 2002, forvalte EKSF's aktiver på en sådan måde, at de giver et langsigtet afkast, og anvende provenuet til finansiering af forskningsaktiviteter.

Det bør noteres, at Kommissionen foreslår, at EKSF-aktiverne tilfalder Det Europæiske Fællesskab og ikke de resterende Fællesskaber. Denne løsning, der afviger fra medlemsstaternes forslag, forekommer bedre at fremme målsætningen om, at kul- og stålområdet gradvis integreres i de almindelige regler i traktaten om oprettelse af Det Europæiske Fællesskab. Den forekommer også at være mest hensigtsmæssig med hensyn til forvaltningen og gennemførelsen af de finansielle og forskningsmæssige aktiviteter.

For så vidt angår terminologien præciserer teksten, at alle aktiver fra EKSF vil få betegnelsen "EKSF under afvikling" og dernæst - når den er afsluttet - betegnelsen "Kul- og Stålforskningsfondens aktiver", mens selve "Kul- og Stålforskningsfonden" udgøres af de nettoindtægter, der skabes ved at placere aktiverne.

Endelig fastsætter rammeafgørelsen visse nærmere tekniske og proceduremæssige bestemmelser om dækning af de administrative udgifter i forbindelse med afviklingen, placeringen og forvaltningen af forskningsfonden, om nye medlems staters eventuelle deltagelse i Kul- og Stålforskningsfondens aktiver og om afdæmpningen af virkningerne af udsving på de finansielle markeder for Kul- og Stålforskningsfondens aktiver og for fondens årlige tildeling.

2. Udkast til finansielle retningslinjer

Det drejer sig om det dokument, der indeholder Kommissionens arbejdshypoteser vedrørende forvaltningen og placeringen af EKSF-aktiverne.

De finansielle retningslinjer skal være et bilag til en rådsafgørelse som ønsket af medlemsstaterne.

De finansielle retningslinjer definerer den type transaktioner, som Kommissionen er bemyndiget til at indgå, og fastsætter forsigtighedsgrænser for hver kategori af investeringer for at minimere risiciene.

Teksten skal ligeledes fastsætte budget- og regnskabsprocedurer for at garantere, at indtægterne fra placeringerne anvendes til de formål, de er bestemt til.

For så vidt angår overskuddet, henviser de finansielle retningslinjer til Kommis sionens interne regler, der i øjeblikket gælder for forvaltning af EKSF-midler, og som er baseret på erfaringen i de ansvarlige tjenestegrene igennem næsten halvtreds års forvaltning af disse midler.

3. Udkast til retningslinjer for forskningsaktiviteter

Det drejer sig om det dokument, der detaljeret beskriver, hvordan Kommissionen skal finansiere og iværksætte forskningsaktiviteter til fordel for kul- og stålsektoren ved hjælp af de indtægter, som EKSF's aktiver afkaster.

Det drejer sig ligeledes om et bilag til et forslag til rådsafgørelse som ønsket af medlemsstaterne.

Teksten nævner først de generelle mål og principper i forskningsprogrammet, som skal ligge i forlængelse af de aktuelle EKSF-programmer og supplere ramme programmet. Forskningsretningslinjerne præciserer dernæst kriterierne for deltagelse i programmerne og kriterierne for, at projekterne kan finansieres. Teksten fastsætter endelig de operationelle bestemmelser for programmet, bl.a. vedrørende de procedurer, der skal følges, vurdering og udvælgelse af projekter, kontrol og udbredelse af resultaterne.

4. Ajourføring af de finansielle data

Kommissionen foreslår i bilaget en ajourføring af de finansielle data, der figurerer i meddelelsen af 8. oktober 1997 (KOM(97) 506 endelig udg.: Scenario EKSF 2000 version 7, tabel 1-4).

De seneste simulationer (scenario EKSF 2002 version 10) bekræfter den stigende tendens i de samlede forvaltede midler pr. 23.7.2002, der fremgik af version 8 og 9 af de pågældende scenarier, der findes i udkastene til EKSF's aktionsbudget for 1999 [8] og 2000 [9]**.

[8] SEK (1998) 966

[9] SEK (1999) 803

Det fremgår af tabel 2, at skønnet over de samlede forvaltede midler er steget fra 1 387 til 1 601 mio. EUR, hvilket først og fremmest afspejler en forøgelse af hensættelserne til EKSF-budgettet som følge af en forventet større anvendelse af budgetmidler i perioden 2000-2002 end oprindeligt antaget. Denne udvikling forklares hovedsagelig ved svagere sociale udgifter i perioden 1997-1999 og ved større konstaterede eller anslåede bortfald af forpligtelser.

Som konklusion opfordrer Kommissionen

- repræsentanterne for medlemsstaternes regeringer, forsamlet i Rådet, til at vedtage udkastet til afgørelse om de finansielle konsekvenser af udløbet af traktaten om oprettelse af Det Europæiske Kul- og Stålfællesskab

- Rådet til at vedtage forslaget til afgørelse om fastsættelse af de flerårige finansielle retningslinjer for forvaltningen af fonden "EKSF under afvikling" og forslaget til afgørelse om fastsættelse af de flerårige retningslinjer for forskningsprogrammet under "Kul- og Stålforskningsfonden"

- Rådet til at høre Europa-Parlamentet.

TABEL NR. 1 BILAG

SCENARIO EKSF 2002 version 10****

EKSF'S AKTIONSBUDGET

mio. ECU/EUR

>TABLE POSITION>

UDVIKLINGEN I RESERVER OG HENSÆTTELSER OPFØRT PÅ EKSF'S BALANCE

mio. ECU/EUR

>TABLE POSITION>

* Ekskl. hensættelser til bøder og andre inddrivelser.

** Forventede tal for 1999 og budgettet for 2000.

*** Indtil 23. juli 2002.

**** Dette scenario foregriber ikke de beslutninger, der vil blive truffet som led i den årlige budgetbehandling.

TABEL NR. 2

UDVIKLING I RESERVER OG HENSÆTTELSER OPFØRT PÅ EKSF'S BALANCE

mio. ECU/EUR

>TABLE POSITION>

* Indtil 23. juli 2002.

TABEL NR. 3

UDVIKLING I RESERVER OG HENSÆTTELSER OPFØRT PÅ EKSF'S BALANCE UNDER DETS AFVIKLING

mio. ECU/EUR

>TABLE POSITION>

* Indtil 23. juli 2002.

** Andre aktiver: Overskuddet fra 2002-budgettet og hensættelserne til finansiering af EKSF-aktionsbudgettet pr. 23.7.2002. ekskl. indbetaling af bøder og andre inddrivelser.

Efter 2002 forhøjes dette beløb med de forpligtelser, der årligt bortfalder.

TABEL NR. 3 (FORTSAT)

UDVIKLING I RESERVER OG HENSÆTTELSER OPFØRT PÅ EKSF's BALANCE UNDER DETS AFVIKLING

mio. ECU/EUR

>TABLE POSITION>

** Andre aktiver: Overskuddet fra 2002-budgettet og hensættelserne til finansiering af EKSF-aktionsbudgettet pr. 23.7.2002. ekskl. indbetaling af bøder og andre inddrivelser.

Efter 2002 forhøjes dette beløb med de forpligtelser, der årligt bortfalder.

TABEL NR. 4

BELØB TIL RÅDIGHED FOR FINANSIERINGSMEKANISMEN

mio. ECU/EUR

>TABLE POSITION>

* Indtil 23. juli 2002.

>TABLE POSITION>

* Indtil 23. juli 2002.

** Det skal bemærkes, at der fra dette beløb skal trækkes 25 mio. EUR, som i EKSF's aktionsbudget for 2002 er opført under nettosaldoen.

TABEL NR. 4 (FORTSAT)

BELØB TIL RÅDIGHED FOR FINANSIERINGSMEKANISMEN

mio. ECU/EUR

>TABLE POSITION>